ବିରାଟ କୋହଲୀଙ୍କ ଝିଅକୁ ରେପ୍ ଧମକ ଦେଇଥିବା ଅଭିଯୁକ୍ତ IIT ଗ୍ରାଜୁଏଟ୍, ବାର୍ଷିକ ଦରମା ପାଉଥିଲା ୨୪ଲକ୍ଷ ଟଙ୍କା ! - Prameya News7\nବିରାଟ କୋହଲୀଙ୍କ ଝିଅକୁ ରେପ୍ ଧମକ ଦେଇଥିବା ଅଭିଯୁକ୍ତ IIT ଗ୍ରାଜୁଏଟ୍, ବାର୍ଷିକ ଦରମା ପାଉଥିଲା ୨୪ଲକ୍ଷ ଟଙ୍କା !\nମୁମ୍ବାଇ ୧୧।୧୧ଃ ଟି-୨୦ ୱାର୍ଲଡ କପ୍ ଭାରତୀୟ ଟିମ୍ ଲାଗି ନିରାଶାଜନକ ରହିଛି। ଷ୍ଟାଡିୟମରେ ପ୍ରଭାବୀ ପ୍ରଦର୍ଶନ କରିପାରିନଥିବା ଟିମ୍ ଇଣ୍ଡିଆ ଖେଳାଳି ଏବେ ଖୁବ୍ ଟ୍ରୋଲ ହେଉଛନ୍ତି। ତେବେ ସମସ୍ତ ସୀମା ସେତେବେଳେ ଅତିକ୍ରମ କରିଗଲା ଯେତେବେଳେ ଫ୍ୟାନ୍ସ ଟିମ ଇଣ୍ଡିଆ କ୍ୟାପ୍ଟେନ୍ ବିରାଟ କୋହଲୀଙ୍କ ୯ ମାସର ଶିଶୁକନ୍ୟାଙ୍କୁ ରେପ୍ ଧମକ ଦେଲେ। ମାମଲାକୁ ଦିଲ୍ଲୀ ମହିଳା କମିଶନ (ଡିଡବ୍ଲୁସି) ଗୁରୁତ୍ୱର ସହ ଗ୍ରହଣ କରିଥିବା ବେଳେ ଏହା ବିରୋଧରେ ତୁରନ୍ତ କାର୍ଯ୍ୟାନୁଷ୍ଠାନ କରିଥିଲେ।\nଡିଡବ୍ଲୁସି ମାମଲାରେ ପୋଲିସକୁ ନୋଟିସ୍ ଜାରି କରି କାର୍ଯ୍ୟାନୁଷ୍ଠାନର ବିବରଣୀ ମାଗି ଥିଲେ। ଏଥିରେ ମୁମ୍ବାଇ ପୋଲିସ ତୁରନ୍ତ କାର୍ଯ୍ୟାନୁଷ୍ଠାନ କରିବା ସହ ଅଭିଯୁକ୍ତକୁ ଗିରଫ କରିଛନ୍ତି। ତେବେ ଏପରି ଘୃଣ୍ୟ ଧମକ ଦେଇଥିୂବା ବ୍ୟକ୍ତି ଅପାଠୁଆ, ମୁର୍ଖ ନୁହଁ ବରଂ ଆଇଆଇଟି ଗ୍ରାଜୁଏଟ୍ ଓ ସେ ବାର୍ଷିକ ୨୪ ଲକ୍ଷ ଟଙ୍କା ବେତନରେ ଚାକିରୀ କରିଥିବାର ଜଣାପଡିଛି। ଯାହା ଏବେ ଚାଞ୍ଚଲ୍ୟ ସୃଷ୍ଟି କରିଛି।\nମାମଲାରେ କୋହଲୀଙ୍କ ମ୍ୟାନେଜର ମୁମ୍ବାଇ ପୋଲିସରେ ଏତଲା ରୁଜୁ କରିବା ପରେ ମୁମ୍ବାଇ ପୋଲିସ ସାଇବର ଶାଖା ଧମକଦେଇଥିବା ବ୍ୟକ୍ତିର ସନ୍ଧାନ କରିବା ସହ ହାଇଦ୍ରାବାଦରେ ଠାବ କରିଥିଲେ। ପୋଲିସର ଏକ ଟିମ୍ ବୁଧବାର ହାଇଦ୍ରାବାଦ ପହଞ୍ଚି ଅଭିଯୁକ୍ତକୁ ଗିରଫ କରିଥିବା ବେଳେ ଗୁରୁବାର ମୁମ୍ବାଇ ନେଇ ଆସିଛନ୍ତି। ସୂଚନା ମୁତାବକ ଗିରଫ ଅଭିଯୁକ୍ତକୁ ପୋଲିସ ରାମନାଗେଶ ଶ୍ରୀନିବାସ ଅଗୁବଥିନୀ ଭାବେ ଚିହ୍ନଟ କରିଛି। ତାଙ୍କ ବୟସ ୨୩ ବର୍ଷ ଓ ସେ୨ ବର୍ଷ ପୂର୍ବେ ଆଇଆଇଟି ହ୍ରାଇଦ୍ରାବାଦରୁ ଗ୍ରାଜୁଏସନ କମ୍ପ୍ଲିଟ କରିଥିଲେ।\nଶିକ୍ଷା ସମାପ୍ତ ହେବା ପରେ ଅଗୁଥିନୀ ଏକ ଫୁଡ ଏପ୍ରେ ଚାକିରୀ କରୁଥିଲେ। ବାର୍ଷିକ ୨୪ଲକ୍ଷ ଟଙ୍କା ବେତନରେ ପ୍ରଥମ ଚାକିରୀ ପାଇଥିବା ଅଗୁବଥନୀ ନିକଟରେ ଚାକିରୀ ଛାଡି ଆମେରିକାରେ ମାଷ୍ଟରଡିଗ୍ରି ପଢିବା ଲାଗି ପ୍ରସ୍ତୁତି କରୁଥିଲେ। ସେପଟେ ଅଗୁବଥିନୀଙ୍କ ପିତା ଏପର୍ଯ୍ୟନ୍ତ ଜାଣିପାରୁ ନାହାନ୍ତି କାହିଁକି ପୋଲିସ ତାଙ୍କ ପୁଅକୁ ଗିରଫ କରିଛି। ଏଣୁ ସେ ମଧ୍ୟ ପୁଅ ପଛେ ପଛେ ମୁମ୍ବାଇ ପହଞ୍ଚି ଯାଇଛନ୍ତି।\nଟି-୨୦ ୱାର୍ଲଡ କପ୍ରେ ଭାରତୀୟ ଟିମ୍ର ପ୍ରଦର୍ଶନ ଅତ୍ୟନ୍ତ ନିରାଶାଜନକ ଥିଲା। ପାକିସ୍ତାନ ବିପକ୍ଷରେ ଶୋଚନୀୟ ପରାଜୟ ପରେ ନ୍ୟୁଜିଲ୍ୟାଣ୍ଡ ଠାରୁ ମଧ୍ୟ ପରାସ୍ତ ହୋଇଥିଲା। ଫଲରେ ସେମିଫାଇନଲ ପର୍ଯ୍ୟନ୍ତ ପହଞ୍ଚିବା ଲାଗି ଭାରତୀୟ ଟିମ୍ର ରାସ୍ତା ବନ୍ଦ ହୋଇଯାଇଥିଲା। ଏଥିରେ କ୍ରିକେଟ ପ୍ରେମୀ ନିରାଶ ହୋଇଥିବା ବେଳେ ଖେଳାଳିଙ୍କୁ ନିନ୍ଦା କରୁଥିବା ବେଳେ ଅଗୁବଥନୀ ରେପ ଧମକ ଦେଇ ସମସ୍ତ ସୀମା ଅତିକ୍ରମ କରିଦେଇଥିଲେ।
